
                             Ügyiratszám: TA/83-2/2025.

ELŐTERJESZTÉS

a Képviselő-testület 2025. február 18-i nyilvános ülésére

Tárgy: 
Döntés a partnerségi egyeztetés szabályairól 

Előterjesztő: 
Gyarmati Kornél polgármester

Előkészítő: 
dr. Varga Viktória jegyző

Tisztelt Képviselő-testület!

A 2024 október 1. napjától hatályba lépő jogszabályváltozások alapvetően befolyásolják a településkép védelmére szolgáló önkormányzati eszközök szabályozását, illetve a jogi környezetet.

Hatályát vesztette a településkép védelméről szóló 2016. évi LXXIV. törvény, valamint az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet és hatályba lépett a magyar építészetről szóló 2023. évi C. törvény (Méptv.).
Tagyon Község Önkormányzata Képviselő-testülete a 2017. júniusában fogadta el a partnerségi egyeztetés szabályairól szóló rendeletét. Az abban használt fogalmak és jogszabályi hivatkozások azonban mára hatálytalanok, így célszerű egy új rendelet megalkotásával szabályozni a helyi adottságoknak megfelelően a településterv és a kézikönyv készítéséhez, módosításához a lakossággal, az érdekképviseleti, civil és gazdálkodó szervezetekkel, történő partnerségi egyeztetés részletes szabályait.

Az elmúlt évek tapasztalatai alapján egyidejűleg a rendelet és így a partnerségi egyeztetés szabályainak egyszerűsítésére teszünk javaslatot (pl. a hirdetőtáblán történő kifüggesztés eltörlése).
A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 75. § (3) bekezdése értelmében a partnerségi rendeletben meg kell határozni

 a) a partnerek körét, amelyekre a javaslatkérés, tájékoztatás és véleményezés kiterjed,

 b) a partnerek tájékoztatásának módját és eszközeit,

 c) a partnerek által a tervezetre adott vélemények megadásának módját és határidejét, továbbá azok nyilvántartásának módját,

 d) a helyi partnerségi egyeztetés lezárásának a módját.
Kérem a Képviselő-testületet, hogy az előterjesztést megvitatni és a határozati javaslatot elfogadni szíveskedjen. 
HATÁROZATI JAVASLAT

Tagyon Község Önkormányzata Képviselő–testülete a helyi partnerségi egyeztetés szabályairól szóló rendelet–tervezetet elfogadja, és ______/2025. (___) számon önkormányzati rendeletei közé iktatja.

Szentantalfa, 2025. február 12.









   Gyarmati Kornél







                                  polgármester

Tagyon Önkormányzat Képviselő-testületének

…./2025. (….) önkormányzati rendelete

a helyi partnerségi egyeztetés szabályairól

(tervezet)

[1] A szabályozás célja a széles körű társadalmi bevonás és a nyilvánosság biztosítása, továbbá a helyi egyeztetések szabályozott lefolytatása a településterv, arculati kézikönyv és a településképi rendelet készítése és módosítása során.

[2] Tagyon Község Önkormányzatának Képviselő-testülete a magyar építészetről szóló 2023. évi C. törvény 225. § (11) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet 75. § (3) bekezdésben meghatározott feladatkörében eljárva a következőket rendeli el:

1. §

Tagyon község településtervének, településképi arculati kézikönyvének (a továbbiakban: kézikönyv) és településképi rendeletének (a továbbiakban: Tkr.) készítése, módosítása, felülvizsgálata során a partnerségi egyeztetésben részt vevő partnerek:

a) Tagyon község lakossága és a Tagyonban ingatlantulajdonnal rendelkező magánszemélyek

b) tagyoni székhellyel, telephellyel rendelkező gazdálkodó szervezetek,

c) tagyoni székhellyel bejegyzett és működő civil szervezetek.

2. §

(1) A polgármester a településterv, kézikönyv és Tkr. készítése vagy módosítása során az elkészült tervezetet az önkormányzati honlapján (www.tagyon.hu) közzétett hirdetmény útján ismerteti a partnerekkel.

(2) Településterv készítése, módosítása, kézikönyv és Tkr. készítése esetén a tervezetet lakossági fórum keretén belül szóban is ismertetni kell.

(3) Az elkészült dokumentumok lakossági fórumon történő ismertetése esetén a polgármester az elkészült dokumentumot legalább 8 nappal a lakossági fórum előtt elérhetővé teszi az önkormányzat honlapján (www.tagyon.hu) és nyomtatott formátumban a Zánkai Közös Önkormányzati Hivatal Szentantalfai Kirendeltségén.

(4) A hirdetménynek tartalmaznia kell:

a) a településterv, kézikönyv és Tkr. készítésének vagy módosításának tervezetét,

b) a partnerek észrevételeinek benyújtására nyitva álló határidőt és

c) a postacímet, elektronikus levélcímet, ahova az észrevételeiket megküldhetik.

3. §

(1) A közzétett felhívás és véleményezésre bocsátott dokumentumok alapján a partnerek a felhívásban meghatározott határidőig - amely legalább 8 nap - javaslatokat tehetnek, véleményt nyilváníthatnak:

a) Tagyon Község Önkormányzatának címére (8272 Tagyon, Petőfi u. 10.) történő megküldéssel,

b) a Zánkai Közös Önkormányzati Hivatal Szentantalfai Kirendeltsége címére (8272 Szentantalfa, Fő u. 39.) történő megküldéssel,

c) elektronikus levélben történő megküldéssel a felhívásban meghatározott e-mail címre,

d) a lakossági fórumon szóban, vagy

e) helyi lakosként szóban, jegyzőkönyv felvétele mellett.

(2) A beérkezett javaslatokat, véleményeket a beérkezés sorrendjében iktatni kell (az elérhetőséggel együtt). A beérkezett észrevételeket tovább kell küldeni a településrendezési eszköz készítésével megbízott tervezőnek, aki azokat táblázatban összegzi.

4. §

(1) Azt a partnert, aki a közzétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni.

(2) A beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről feljegyzést kell készíteni.

(3) A lakossági fórumról feljegyzést kell készíteni, melyben rögzíteni kell a szóban elhangzott javaslatokat, észrevételeket, véleményeket.

5. §

(1) A partnerek javaslatait és véleményét a megjelölt határidő elteltét követően meg kell küldeni a készítéssel megbízott tervezőnek.

(2) A tervező a partnerek véleményével, javaslataival kapcsolatosan indokolással ellátott szakmai javaslatot készít, melyet megküld az önkormányzat részére.

(3) A tervezés során a határidőn belül beérkezett véleményeket, javaslatokat a képviselő-testület - a megbízott tervező véleményének figyelembe vételével - értékeli, és amennyiben az lehetséges, a tervbe beépíti.

6. §

(1) A partnerek véleményének kifogást emelő megállapításait jogszabályi hivatkozással, részletes szakmai indokolással, vagy közösségi érdekkel kell igazolni.

(2) Az önkormányzat a közösségi érdekekre figyelemmel – a jogszabályban meghatározott egyeztetésen túl – további egyeztetést kezdeményezhet a partnerekkel a vélemények tisztázására, amelyről jegyzőkönyvet kell készíteni.

(3) A véleményezést követően a partnerek el nem fogadott javaslatait, véleményeit a képviselő-testület tárgyalja, és dönt azok elfogadásáról vagy el nem fogadásáról. A partnerségi eljárás ezt követően zárható le.
(4) Az el nem fogadott javaslatok, vélemények indokolását a véleményezők a nyilvános ülésre készített előterjesztés mellékletéből ismerhetik meg.

(5) A további véleményezők a jóváhagyást követően a közzététel során értesülnek a tervről, az erről szóló összefoglalót táblázat formájában dokumentálni és tárolni kell, hogy abba az érdeklődők betekinthessenek.

7. §

Az elfogadott településterv, kézikönyv és Tkr. nyilvánosságát, lakossági közzétételét az önkormányzat az elfogadást követő 15. napon belül biztosítja

a) a Zánkai Közös Önkormányzati Hivatal Szentantalfai Kirendeltségén 

b) az önkormányzat honlapján (www.tagyon.hu) közzétett hirdetmény útján.

8. §

Hatályát veszti a településfejlesztéssel, a településrendezéssel és a településképpel összefüggő partnerségi egyeztetés szabályairól szóló 8/2017. (VI.29.) önkormányzati rendelet.

9. §

Ez a rendelet a kihirdetését követő napon lép hatályba.
Tagyon, 2025. február 18.

                  Gyarmati Kornél 




   dr. Varga Viktória
                    polgármester
                                                                     jegyző

HATÁSVIZSGÁLAT
A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A helyi partnerségi egyeztetés szabályairól szóló rendelet tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

a) A tervezett jogszabály valamennyi jelentősnek ítélt hatása

aa) A jogszabály társadalmi, gazdasági, költségvetési hatásai

A Tervezetnek társadalmi hatása nincs. 

A Tervezet jelentősebb gazdasági és költségvetési hatásokat nem keletkeztet.

ab) A jogszabály környezeti és egészségi következményei

A Tervezetben foglaltaknak közvetlen környezeti és egészségi következményei nincsenek.

ac) A jogszabály adminisztratív terheket befolyásoló hatásai

A Tervezet kis mértékű adminisztratív terheket keletkeztet a vélemények nyilvántartása, kezelése, összesítése miatt.

b) A jogszabály megalkotásának szükségessége, a jogalkotás elmaradásának várható következményei

A jogalkotás egyrészt a magyar építészetről szóló 2023. évi C. törvény felhatalmazó rendelkezése miatt szükséges, másrészt a jelenleg hatályos rendelet már nem hatályos jogintézményekre hivatkozik, így időszerűvé vált a rendelet módosítása. A jogalkotás elmaradásának várható következménye a településterv és a településképi dokumentumok társadalmi vitatottsága lehet. 
c) A jogszabály alkalmazásához szükséges személyi, szervezeti, tárgyi és pénzügyi feltételek

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel. 
